**ДУА “Ананіцкі навучальна-педагагічны комплекс**

**дзіцячы сад-сярэдняя школа”**

**Пухавіцкага раёна Мінскай вобласці**

***Адкрыты ўрок***

**па беларускай літаратуры**

**ў 10 класе па тэме**

**“Жыццё пражыць –– не поле перайсці…”**

Актуальнасць паэзіі Пімена Панчанкі

Распрацавала

настаўнік беларускай мовы і літаратуры

Карбоўская Л.А.

**Беларуская літаратура, 10 клас**

**Тэма.** **“Жыццё пражыць –– не поле перайсці…”**

Актуальнасць паэзіі Пімена Панчанкі

**Мэта:**

* забяспечыць актуалізацыю і паглыбленне ведаў вучняў пра творчасць Пімена Панчанкі, засваенне ідэйнага зместу яго твораў;
* вызначыць асноўныя праблемы, узнятыя ў паэзіі П. Панчанкі; даказаць, што дабрыня, справядлівасць, патрабавальнасць да сябе і да іншых у паэзіі П. Панчанкі ідуць побач;
* садзейнічаць фарміраванню ўмення вызначаць тэму і ідэю твора, аналізаваць вершаваны тэкст, вызначаць яго моўна-выяўленчыя асаблівасці, складаць паведамленне;
* садзейнічаць развіццю памяці, камунікатыўных і творчых здольнасцей вучняў, умення параўноўваць творы;
* выпрацоўваць мастацкае чытанне твораў;
* спрыяць выхаванню пачуццяў чалавечнасці, міласэрнасці, любові да Радзімы, роднай мовы і беларускай паэзіі.

**У абсталяванне ўрока ўключаюцца плакаты-эпіграфы:**

Ні славы, ні скарбаў я не хачу,

Мне толькі прыйсці непрыкметна,

Зямлю сваю паднагамі адчуць,

Надыхацца родным паветрам.

Жыццё пражыць — не поле перайсці.

А трэба і жыццё пражыць, як поле.

Каб хоць адным зярняткам узысці

I каб асот не заглушыў ніколі.

Мала сказаць: ненавіджу,

Мала сказаць: прызнаю.

Біцца за праўду –– і выжыць,

Нібы салдат у баю.

Той дзень прапаў і страчаны навекі,

Калі ты не зрабіў таго, што мог;

Калі не паспрыяў ты чалавеку,

Няшчыры быў, зманіў, не дапамог.

Нам трэба ў жыцці Справядлівасць

І неба без войнаў…

Сябры, давайце будзем хвалявацца

За ўсіх, за ўсё: за зерне і дзіця…

Кажуць, мова мая аджывае

Век свой ціхі: ёй знікнуць пара.

Для мяне яна вечна жывая,

Як раса, як сляза, як зара.

Бо без чалавечнасці

Не будзе і вечнасці.

# **Ход урока**

**І. Арганізацыйны момант.**

**ІІ. Уступнае слова настаўніка.**

2016 год аб’яўлены ў Беларусі Годам культуры. Туму сённяшні ўрок хачу пачаць песняй, якая звяжа тэму ўрока: актуальнасць паэзіі Пімена Панчанкі з адным з юбілеяў Года культуры. (слухаем “Песню пра Мінск”. Музыка –– Ігара Лучанка, выконвае –– Уладзімір Мулявін, стваральнік і кіраўнік ансамбля “Песняры”, 75-гадовы юбілей адзначаўся 12 студзеня 2016 года).

***Гучыць “Песня пра Мінск”***

**ІІІ. Пастаноўка задач.**

Мы пазнаёміліся з жыццёвым і творчым шляхам Пімена Панчанкі. На сённяшнім уроку прааналізуем некаторыя вершы гэтага аўтара і вызначым іх актуальнасць.

Актуальны –– вельмі важны для гэтага моманту.

*(Тлумачальны слоўнік бел. мовы)*

Вельмі цяжкая місія –– быць паэтам. Пімен Панчанка высока цаніў такія якасці асобы, як шчырасць, чалавечнасць, дабрата, ласка, чуласць, спагада. Пра гэта нам гавораць і эпіграфы, у якасці якіх я ўзяла словы самога паэта. *(Зварот да эпіграфаў на дошцы)*

**ІV. Работа над тэмай урока.**

1. Таму агульную тэму ўрока я разбіла на падтэмы:

1. “Дарогамі вайны”: вершы “Герой”, “Бульба”.

2. “Кожны з нас прыпасае Радзімы куток”: вершы “Беларуская мова”, “Родная мова”.

3. “Духоўны свет лірычнага героя Пімена Панчанкі”: вершы “Той дзень прапаў і страчаны навекі…”; “Мала сказаць: ненавіджу…”

2. Чытаем вершы Пімена Панчанкі і вызначаем іх актуальнасць.

1. **“Герой”** *(Актуальнасць заключаецца ў тым, што неабходна не забывацца пра тых, хто перамог у Вялікай Айчыннай вайне, аддаў сваё жыццё за нашу зямлю, за наша сённяшняе мірнае і спакойнае жыццё)*

2. **“Беларуская мова”** *(Мы –– беларусы! Нацыя і мова існуюць заўсёды толькі разам. Каб не зніклі беларусы як нацыя, неабходна шанаваць нашу прыгожую, старадаўнюю славянскую мову)*

3. **“Той дзень прапаў і страчаны навекі…”** *(Жыццёвыя ідэалы для ўсяго чалавецтва нязменныя: шчырасць, чалавечнасць, спагада. Іх неабходна цаніць заўсёды, каб жыццё не пражыць дарэмна)*

4. **“Мала сказаць: ненавіджу…”** *(Я лічу, што гэта творчае крэда паэта, але гэтам кіравацца неабходна усім і заўсёды: біцца за праўду супраць вялікай і малой хлусні, старацца не прапусціць добрае, а дрэннаму не пакарыцца)*

***Гучыць песня ў выкананні Лявона Вольскага***

5. **“Бульба”** *(1. Магчыма, верш услаўляе нашу нацыянальную страву –– бульбу. 2. Верш услаўляе не бульбу, а сяброўства, адзінства, сумесную барацьбу народаў Савецкага Саюза супраць фашыстаў. Салдаты розных нацыянальнасцей хваляць свае стравы. Я думаю, што актуальнасць гэтага верша ў тым, што наша сіла –– у адзінстве. І народам усяго свету неабходна не ваяваць, а жыць у адзінстве, у міры)*

3. А каб настрой сённяшняга ўрока не прапаў, памятайце:

Жыццё пражыць — не поле перайсці.

А трэба і жыццё пражыць, як поле.

Каб хоць адным зярняткам узысці

I каб асот не заглушыў ніколі.

Не забывайце ўсяго таго, чаму вучыць нас сваёй творчасцю Пімен Панчанка і частуйцеся нашай нацыянальнай стравай––бульбай.

**V. Рэфлексія. Выстаўленне адзнак.**

**VІ. Дамашняе заданне. Верш** “Мала сказаць: ненавіджу…” **Работа над тэмай урока.**

|  |  |
| --- | --- |
| **Родная мова**  Кажуць, мова мая аджывае  Век свой ціхі: ёй знікнуць пара.  Для мяне яна вечна жывая,  Як раса, як сляза, як зара.  Гэта ластавак шчабятанне,  Звон світальны палескіх крыніц,  Сінь чабору, і барвы зарніц,  І буслінае клекатанне.  Калі ж хто загадае: "Не трэба!" —  Адрачэцца ад мовы народ, —  Папрашу я і сонца, і неба:  Мне не трэба ні славы, ні хлеба,  Асудзіце на безліч нягод.  Толькі месяцаў назвы пакіньце,  Назвы родныя роднай зямлі,  Пра якія з маленства ў блакіце  Бор шуміць і пяюць жураўлі:  Студзень — з казкамі снежных аблокаў,  Люты — шчодры на сіні мароз,  Сакавік — з сакатаннем і сокам  Непаўторных вясновых бяроз,  Красавік — час маланак і ліўняў,  Травень — з першым каханнем, сяўбой,  Чэрвень — з ягаднаю зарой,  Ліпень — з мёдам,  З пшаніцаю — жнівень,  Спелы яблычны верасень,  Светлы кастрычнік  У празрыстасці чыстай, крынічнай,  Лістапад — залаты лістапад,  Снежань — першы густы снегапад...  Ці плачу я, ці пяю,  Ці размаўляю з матуляю —  Песню сваю, мову сваю  Я да грудзей прытульваю.  *1964* | **Беларуская мова**  Ільняная і жытнёвая. Сялянская.  Баравая ў казачнай красе.  Старажытная. Ты самая славянская.  Светлая, як травы у расе.  Вобразная, вольная, пявучая,  Мова беларуская мая!  Дратавалі, здзекваліся, мучылі...  Ты жыла і ў працы і ў баях.  Пра цябе, як сонечнае дзіва,  I Купала, ды і ўсе мы снілі сны...  Ад цябе, ласкавай і праўдзівай,  Адракаюцца цяпер твае сыны.  Пра народ мой, церпялівы, працавіты,  Помняць партызанскія лясы...  Хто за намі? Пакаленне прагавітых.  Халуеў я чую галасы.  Я спяваў пра жыта і пра жаўранкаў,  Ненавідзеў акупантаў і прыгнёт,  А сягоння — вялікадзяржаўнікаў,  Што разбэсцілі вялікі мой народ.  Навучылі не рабіць —  Хлусіць і красці.  Дзеці ў школы з іншай моваю бягуць.  Я хацеў, нашчадкі, вас праклясці,  Ды люблю сваю зямлю... і не магу. |

“Кожны з нас прыпасае Радзімы куток”

|  |  |
| --- | --- |
| **\* \* \***  Той дзень прапаў і страчаны навекі,  Калі ты не зрабіў таго, што мог;  Калі не паспрыяў ты чалавеку,  Няшчыры быў, зманіў, не дапамог.  Той дзень збяднеў, зліняў на сотню радуг  І, попелам пасыпаны, сканаў,  Калі не падзяліў з суседам радасць  І больш за дзень узяў ты, чым аддаў.  Той дзень, лічы, завянуў пустацветам,  Калі ты пяць хвілін пашкадаваў,  Каб дзецям паказаць куточак свету  І хараство людзей, і дрэў, і траў.  Той дзень зусім закрэслены табою,  Калі ты раўнадушна абмінуў  Бяду чужую, пабаяўся болю,  Абразу хама моўчкі праглынуў...  Пазней старэць пачнеш самотна ў хаце  І будзеш скаргі гнеўна кідаць нам.  Не мы, жыццё табе даўгі заплаціць  За раўнадушша.  Вінаваты сам.  Мы не плюём на дружбу і на працу:  Нам без трывог не зберагчы жыцця.  Сябры, давайце будзем хвалявацца  За ўсіх і ўсё: за зерне, і дзіця...  Я не святы, хоць і не сквапны злыдзень.  Даруйце, калі часам быў глухі  Ці чалавека грубасцю пакрыўдзіў...  Грахі мае, бясконцыя грахі.  1973 | **\* \* \***  Мала сказаць: ненавiджу,  Мала сказаць: прызнаю,  Бiцца за праўду — i выжыць,  Нiбы салдат у баю.  Дрэннаму — не пакарыцца,  Добрае — не празяваць.  З дробнай хлуснёй не мiрыцца,  З буйнай хлуснёй ваяваць.  Гэтым бы i кiравацца…  Толькi і зло, i хлусня  Хiтра маскiравацца  Вучацца спрытна штодня.  Нехта i подлы, i хiжы  Клятву паўторыць тваю:  З ворагам бiцца — i выжыць,  Нiбы салдат у баю.  1976 |

“Духоўны свет лірычнага героя Пімена Панчанкі”

“Дарогамі вайны”

|  |  |
| --- | --- |
| **Герой**  Злосна сказаў: «Уставай, пяхота!  Мы не на пляжы, а на вайне».  І лёг на змяіныя скруткі дроту.  І дзвесце салдацкіх запыленых ботаў  Прайшлі па яго спіне.  Не ён, а другія ішлі ў атаку,  Гранаты кідалі ў бліндажы,  Калолі фрыцаў, палілі танкі  І сцяг перамогі ўзнімалі ранкам  На заваёваным рубяжы.  А ён свае косці з іржавых калючак  Сваімі рукамі без стогну аддзёр,  Зваліўся на травы, і стала балюча  І травам, і росам, і ветрам гаючым,  Што прыляцелі з валдайскіх азёр.  1943 | **Бульба**  Так ісці на захад, гэтак перці  За эпоху можна толькі раз.  Есці захацелася да смерці,  Ну, а повар з кухняю заграз.  Падцягнулі рамяні з тугою,  Леглі адпачыць пад сіняй хвояй,  На сухой абочыне шашы.  Рай — для ног, цыгарка — для душы...  Спрэчка пачалася нечакана:  Што смачней з усіх вядомых страў?  «Хаш і лобі! — першым крыкнуў Вано,—  Я б сем місак зараз увабраў».  «Плоў,— сказаў Ахмет.— Калісьці дома..  I пацмокаў смачна языком.  А Гурген ускочыў: «Вы знаёмы  3 ерэванскім сочным шашлыком?»  Я тут узгарэўся не па жарты:  «Вашых страў я ганіць не хачу:  I яны што-кольвек, пэўна, варты,  Як хвалілі знаўцы іх — я чуў.  Сорам пра найлепшае не ведаць,—  Рынуўся я ў наступ на байцоў,—  Калі смачна хочаце паснедаць,  Закажыце бульбы з селядцом.  Печаная бульба — гэта казка,  Паскрабеш нажом — і калі ласка.  Жоўтая скарынка, як пірог,  Будзеш уплятаць яе за трох.  Трапіш да кабеціны рахманай —  Паспытаеш, друг мой дарагі,  Дранікі са свежаю смятанай,  Бабку, клёцкі, нават пірагі.  3 нашай бульбы тысячу, не меней,  Смажаць і гатуюць розных страў...»  Я ўсхапіўся з месца і з натхненнем  Песню ім пра бульбу праспяваў.  Бачу: праняла мая прамова,  Зараз крыкнуць: «Дзе яна? Гарні!»  ...Добра, што пад'ехаў ротны повар  На рудым запараным кані. *1945* |